ฟื้นลงทุนสร้างความเชื่อมั่น
ปีที่แล้วถือเป็นปีแห่งความทุกข์ระทมของคนในชาติ เริ่มศักราชปีมะโรงงูใหญ่หลายคนจึงอยากเห็นการเปลี่ยนไปในทางที่ดีขึ้นของประเทศ
2 ม.ค. 2555

ปีที่แล้วถือเป็นปีแห่งความทุกข์ระทมของคนในชาติ เริ่มศักราชปีมะโรงงูใหญ่หลายคนจึงอยากเห็นการเปลี่ยนไปในทางที่ดีขึ้นของประเทศ
อารีพงศ์ ภู่ชอุ่ม ปลัดกระทรวงการคลัง กล่าวว่า อยากเห็นปีนี้เป็นปีแห่งการสร้างรากฐานในการสร้างประเทศอย่างรวดเร็วและชัดเจน โดยเฉพาะเรื่องการลงทุนการบริหารจัดการน้ำทั้งระบบ ที่ถือเป็นเรื่องใหญ่มาก เพื่อสร้างหลักประกันจะไม่เกิดน้ำท่วมสร้างความเสียหายเหมือนปีที่ผ่านมา การบริหารเรื่องน้ำเป็นสิ่งสำคัญที่จะดึงนักลงทุนผู้ประกอบการให้อยู่ในประเทศไทยต่อไป หากไม่มีความชัดเจนประเทศจะลำบาก
นอกจากนี้ ยังอยากเห็นการวางตำแหน่งประเทศให้มีความชัดเจน ที่จะเป็นประเทศศูนย์กลางของประชาคมเศรษฐกิจอาเซียน (AEC) เพื่อไทยจะได้เป็นศูนย์กลางการค้าของภูมิภาคนี้ ซึ่งคลังได้เตรียมพร้อมในเรื่องนี้ไว้มาก ไม่ว่าจะเป็นการค้าชายแดน การลดภาษีนิติบุคคลเพื่อดึงนักลงทุนมาใช้ไทยเป็นฐานการผลิต และการดำเนินการค้า เป็นการขยายฐานภาษีของประเทศ ทำให้รายได้ของประเทศมากขึ้นในอนาคต
อารีพงศ์ กล่าวอีกว่า ปีนี้เป็นปีแห่งการลงทุน จะมีเม็ดเงินจำนวนมหาศาลที่รัฐบาลต้องใช้ ก็ต้องการเห็นการใช้เงินลงทุนมีความโปร่งใส เพื่อการใช้เงินจะได้เกิดประโยชน์ หากดำเนินการไม่ได้การบริหารเศรษฐกิจประเทศก็จะเหนื่อยมาก




 
อารีพงศ์เชื่อว่า หากทำให้เรื่องต่างๆ ให้เห็นในทางปฏิบัติชัดเจน การเมืองนิ่งสงบเรียบร้อยไม่มีปัญหา เชื่อว่าภายใน 5 ปี การสร้างรากฐานทางเศรษฐกิจของประเทศจะเป็นรูปธรรม ทั้งเรื่องการขนส่ง การบริหารจัดการน้ำ สร้างความมั่นใจให้กับนักลงทุนได้
พยุงศักดิ์ ชาติสุทธิผล ประธานสภาอุตสาหกรรมแห่งประเทศไทย (ส.อ.ท.) และประธานกรรมการบริหารธนาคารกรุงไทย กล่าวว่า ปีนี้อยากเห็นรัฐบาลบริหารเศรษฐกิจให้เกิดความเชื่อมั่นมากขึ้น โดยเฉพาะการแก้ปัญหาน้ำท่วมรอบใหม่ ต้องเร่งให้เกิดความชัดเจนภายในเดือนนี้ก่อนปัญหาจะลุกลามมากขึ้น
นอกจากนี้ ต้องการให้ปัญหาการเมืองในประเทศหาทางออกได้เร็วๆ จะได้ไม่เป็นอุปสรรคกับการบริหารเศรษฐกิจ ซึ่งจะทำให้เศรษฐกิจภายในปีนี้ทำได้ดีกว่าที่เป็นอยู่
พยุงศักดิ์ มองว่า แม้ว่ามีปัญหาน้ำท่วม วิกฤตเศรษฐกิจต่างประเทศ แต่ภาคเอกชนยังแข็งแรงสามารถเดินหน้าต่อไปได้ แต่ความสามารถการแข่งขันลดลง เพราะเป็นการกินบุญเก่า จึงต้องการเห็นรัฐบาลบริหารเศรษฐกิจในระยะปานกลาง และระยะยาว เพื่อให้ประเทศมีความสามารถในการแข่งขันมากขึ้น
ในด้านการเมืองปีนี้ ประธานกรรมการบริหารธนาคารกรุงไทย ต้องการเห็นทุกฝ่ายช่วยกันบริหารประเทศ ให้มีความเชื่อมั่นดีขึ้นกว่าที่เป็นปัจจุบัน
ขณะที่ด้านสังคม อยากให้ทุกคนมีความเมตตากรุณา มีใจโอบอ้อมอารีให้เมืองไทยกลับมาอยู่เหมือนเดิม อยากเห็นวัฒนธรรมที่ดีของเมืองไทยที่สร้างชื่อเสียงให้กับประเทศในอดีต เด็กรุ่นใหม่จะได้ไม่ลืมว่า ประเทศไทยมีวัฒนธรรมที่ดีงาม ไม่ใช่มีแต่ความขัดแย้งในสังคมจนไม่มีทางออกหรือไม่สามารถปรองดองกันได้
จีรพันธ์ อัศวะธนกุล นายกสมาคมประกันวินาศภัย กล่าวว่า อยากให้ผู้บริหารหรือผู้มีอำนาจทุกระดับของประเทศประสานงานในการทำงานเพื่อพัฒนาประเทศให้มีเอกภาพมากกว่าเดิม ซึ่งเป็นสิ่งที่อยากเห็นในปี 2555 มากที่สุด เพราะเมื่อใดที่การทำงานมีเอกภาพเกิดขึ้น ก็สามารถต่อสู้กับอุปสรรคหรือภัยต่างๆ ได้ เปรียบเสมือนกับการเดินของปู ถ้าขาเดินพร้อมกันไปในทิศทางเดียวกันก็จะมีความมั่นคงแข็งแรง




 
สมบัติ นราวุฒิชัย เลขาธิการสมาคมนักวิเคราะห์ กล่าวว่า มี 3 ประเด็นที่อยากเห็นประเทศไทยในปี 2555 คือ 1.ไม่อยากเห็นภัยพิบัติเกิดขึ้นอีกในประเทศไทย ซึ่งถ้าหากไม่เกิดขึ้นได้ก็จะเป็นสิ่งที่ดีมาก แต่ถ้าหากไม่สามารถหลีกเลี่ยงไม่ให้เกิดภัยพิบัติได้ก็อยากเห็นการจัดการ มาตรการรับมือและป้องกันที่ดี เพราะปีที่ผ่านมาประชาชนคนไทยทุกข์และบอบช้ำอย่างมากกับอุทกภัยที่เกิดขึ้น
2.อยากเห็นความสามัคคีปรองดองในกลุ่มบุคคลที่มีความคิดต่างกัน เพราะจากผลสำรวจของสมาคมที่ผ่านมานั้นจะเห็นความเสี่ยงเรื่องการเมืองกลายเป็นความกังวลมากที่สุดเป็นอันดับ 2 ของเศรษฐกิจไทย ดังนั้นหากการเมืองไม่มีปัญหาก็จะทำให้ประเทศไทยเจริญไปข้างหน้า 
และ 3.อยากเห็นเศรษฐกิจไทยมีความมั่นคง มีการจ้างงานที่เยอะขึ้นและเห็นคนตกงานที่น้อยลง และประชาชนมีรายได้ที่เพียงพอในการดำรงชีวิต
วรวรรณ ธาราภูมิ นายกสมาคมบริษัทจัดการกองทุน และประธานเจ้าหน้าที่บริหาร บลจ.บัวหลวง กล่าวว่า สิ่งที่อยากเห็นปีนี้ที่สำคัญสุดคือ ขอให้ในหลวงทรงมีพระพลานามัยที่แข็งแรงและทรงเป็นหลักชัยให้กับประชาชนชาวไทยไปนานๆ สำหรับประชาชนคนไทยก็ควรรักกันมากขึ้น เชิดชูสถาบันที่เป็นที่รักไว้สูงสุด และเป็นคนที่รู้จักกตัญญูในทางที่ถูกต้อง อีกทั้งควรเลิกโกรธกันชนิดที่แม้เขาจะทำดีมากแต่ก็ยังเกลียดอยู่ หรือเลิกรักใครที่แม้จะทำผิดแค่ไหนก็ยังเชิดชูอยู่ 
ขณะที่รัฐบาลก็อยากเห็นการทำหน้าที่ของตัวเองอย่างเต็มที่และซื่อสัตย์ต่อหน้าที่ของตัวเอง 
สำหรับด้านการลงทุนอยากเห็นนักลงทุนมองการลงทุนระยะยาวและพร้อมรับความเสี่ยงที่จะเกิดขึ้นจากการลงทุนว่า หากเกิดเหตุการณ์ใดขึ้นมาจะมีแผนหนึ่ง แผนสอง แผนสามไว้บริหารการลงทุนอย่างไร จะได้ไม่ต้องตื่นตระหนกทุกครั้งที่มีปัจจัยเสี่ยงเกิดขึ้น เพราะขณะที่ปีนี้มีหลายปัจจัยที่อาจจะกระทบการลงทุนได้ อาทิ ปัญหาเรื่องค่าเงินยูโร เศรษฐกิจญี่ปุ่นหรือจีน หรือแม้กระทั่งปัจจัยภายในของประเทศไทยเอง